Správa zo zahraničnej pracovnej cesty
1.  Účastník ZPC:
prof. Ing. Peter Plavčan, CSc, Ministerstvo školstva, vedy, výskumu a športu SR – sekcia vysokých škôl,  Stromová 1, 813 30 Bratislava, generálny riaditeľ sekcie, Aj
2.  Zahraničná pracovná cesta:
Dánsko, Kodaň, 17. 01. – 19. 01. 2012, Ministerstvo vedy, inovácií a vysokých škôl, Dánsko, zasadnutie Bologna Follow Up Group, financované MŠVVaŠ SR
3.  Rámcový program pobytu:
17. 01. 2012 – cesta na rokovanie,
18. 01. 2012 - rokovanie, 
19. 01. 2012 – rokovanie, cesta späť
4.  Stručný priebeh rokovaní, resp.  študijného pobytu:
Priebeh rokovania sa uskutočnil podľa programu. 
V agende boli informácie: o zasadnutí riadiaceho výboru BFUG dňa 30. novembra 2011 v Kodani a zasadnutí BFUG dňa 13. októbra v Krakove, o činnosti pracovnej skupiny sociálna dimenzia, o činnosti pracovnej skupiny kvalifikačný rámec a siete korešpondentov k národným kvalifikačným rámcom, o činnosti pracovnej skupiny k prehľadným a zrozumiteľným nástrojom vysokoškolskej politiky, k správe o plnení odporúčaní k bolonskému procesu, o činnosti a aktivitách siete o uznávaní predchádzajúceho vzdelania, o aktivitách Siete expertov o podpore študentov v Európe (NESSIE),  o mobilitnej stratégii EHEA, o návrhu komuniké ministrov zodpovedných za vysokoškolské vzdelávanie a súčasťou zasadnutia BFUG bol aj seminár venovaný problematike európskeho kvalifikačného rámca. Na rokovaní bola predložená správa o činnosti EQAR a informácia o dátume a rámcovom obsahu budúceho rokovania BFUG.
V oblasti kvalifikačného rámca a uznávania dokladov boli diskutované priebežné informácie o činnosti pracovných skupín, na výslednom dokumente sa pracuje aj v spolupráci s Európskou komisiou, dôraz sa bude klásť na aplikáciu európskeho a aj národných kvalifikačných rámcov. Zástupca Európskej komisie informoval o aktuálnom stave činnosti komisie v tejto oblasti.
V oblasti činnosti pracovných skupín sociálna dimenzia a Eurostudent sa pokračuje na analýzach, bolo konštatované, že mobilita je základom internacionalizácie vo vysokom školstve a je potrebné ju v národných štátoch podporovať. Na rokovaní boli predložené aj vybrané štatistické ukazovatele. 
Pri rokovaní o plnení odporúčaní bolonského procesu bola pomerne dlhá a obsahovo rozsiahla diskusia k interpretácii výsledkov. Táto diskusia nadväzuje na širokú odbornú diskusiu k pokračovaniu bolonského procesu a vytváraniu EHEA. Uplatňovanie spoločných kritérií nezohľadňuje osobitosti jednotlivých vysokoškolských sústav v jednotlivých štátoch a ich plnenie je mnohokrát závislé aj od ich veľkosti a východiskového stavu v danej oblasti. Diskusie na túto tému budú pokračovať aj na úrovni ministrov zodpovedných za vysokoškolské vzdelávanie v Bukurešti. 
Predstavitelia EQAR informovali o svojich aktivitách v oblasti tvorby registra akreditačných a hodnotiacich agentúr a komisií, na rokovaní BFUG predložili ucelenú rámcovú informáciu o činnosti a zameraní EQAR s tým, že vymedzili svoje pôsobenie a rozdiely voči činnosti ENQA.
Pri príprave komuniké na ministerskú konferenciu v Bukurešti bolo viacero návrhov a odporúčaní na úpravu textu. Bolo navrhnuté ďalej spracovať znenie komuniké podľa návrhov z pléna. 
V rámci diskusie som informoval o stave zmien vo vysokom školstve, situácii ovplyvňujúcej legislatívne procesy v SR. 
 5.  Odporúčané závery:
Ďalšia najbližšia činnosť BFUG je orientovaná predovšetkým na zabezpečenie dokumentov pre ministerskú konferenciu v Bukurešti, aktuálnou témou pre budúcnosť bude meranie a následné zabezpečovanie kvality nielen vysokoškolského vzdelávania, ale aj meranie a hodnotenie kvality činnosti akreditačných a evaluačných agentúr a komisií. Pre budúcnosť sa navrhuje rokovať s EQAR o možnom pristúpení SR do tejto organizácie.  
6.   Prehľad prinesenej dokumentácie a miesto jej uloženia
Dokumentácia je uložená na sekcii vysokých škôl.
7.   Osobitne vyhodnotený očakávaný prínos ZPC
Cesta splnila svoj účel.
8.    Spôsob zverejnenia výsledkov ZPC, prenos získaných informácií
Ministerstvo školstva, vedy, výskumu a športu SR uplatní nové poznatky pri inováciách vo vysokom školstve najmä v oblasti študijných odborov v nadväznosti na uplatnenie sa absolventov na meniacom sa trhu práce. 
Správu vypracoval: Peter Plavčan
Dátum: 2. 2. 2012
Správu schválil: p. Miroslav Siváček